ભાવાર્થ–> માતા યશોદાજી બંને લાલને કલેઉ(સવારનો નાસ્તો) કરવા માટે કહે છે.ખાંડણીયે ચઢીને માતા યશોદાજીએ છીંકામાંથી બધું દહીં કાઢીને બન્ને લાલનને ધર્યું છે પછી કહે છે કે તમે બન્ને ઝભલું પહેરીલો અને તમારા ફેટાં બાંધી લઇ તેનાં છેડામાં મેવા(સુકાલીલા ફળફળાદી) બાંધીલો. માતા યશોદાજી કહે છે લલન પ્યારે ગોવાળોની સાથે ખેલવા જાઓ છો ત્યારે તમે ખેલવામાં એવા મસગુલ બની જાઓ છો કે ખેલવાને કારણે તમને ખાવાનું પણ ભાન રહેતું નથી. તમને આવી નિત્યની ટેવ ક્યાંથી પડી ? યશોદાજીના વાત્સલ્યભાવનું નિરૂપણ કરતા સુરદાસજી કહે છે હે મદનમોહનજી આપ ઘરે રહીને કેમ ખેલતા નથી ? જો તમે ઘરે રહીને ખેલો તો હું તમને ચકરી (ચકેડી) , બંગી (ઘુઘરો એક કે બે બાજુવાળો ) તેમજ હંસ , મોર અને ઝડપથી ઉડતા કબુતર જેવા પક્ષીઓ ખેલવા આપીશ. જેથી તમને બહાર ખેલવા જવાની જરૂર નહી પડે.